તાજેતરમાં બોમ્બે હાઇ કોર્ટના જસ્ટિસ રણજીત મોરે અને જસ્ટિસ અનુજા પ્રભુ દેસાઇએ 13મી જૂન 2018 - ડિવિજન બૅન્ચે ચુકાદો આપ્યો હતો કે, ઝૂંપડાનાં માળિયાં કે ઉપલા માળે રહેનારાઓનું પુનર્વસન નકારતી નીતિ ગ્રાહ્ય છે. મહારાષ્ટ્ર સરકારે 2001માં ઝૂંપડપટ્ટીના માળિયા અથવા ઉપલા માળે રહેતા લોકોની કાયમી પુનર્વસન માટે અપાત્ર ઠેરવવાની નીતિ ઘડી હતી એ હાઇ કોર્ટે માન્ય રાખી છે. હવે આ નિર્ણયમાંથી છટકબારી શોધવા મુંબઇ મહાનગર પાલિકા અને હજારો ગરીબ પરિવારોને માટે બૃહદમુંબઇ મહાનગરપાલિકાની હદમાં ગ્રાઉન્ડફ્લોર અધિક એક માળા આવા બાંધકામ ધરાવનારા ઝૂંપડાના ઉપરના ભાગમાં રહેનારા કુટુંબ પાસે સન 2000 પૂર્વેના રહેવાના પુરાવા હોય તેમને જ ઝૂંપડપટ્ટી પુનર્વસન યોજનાનો એસ.આર.એ. હેઠળ લાભ આપવામાં આવે એવા પ્રસ્તાવ પર વિચાર કરી રહી છે. 2000 પૂર્વના પુરાવાઓ ઊભા કરવા જૂની તારીખોના નોનજ્યુડિશિયલ સ્ટેમ્પ પેપરો પર ફેમિલી સેટલમેન્ટો એગ્રીમેન્ટ થવા લાગ્યાં છે અને જૂની તારીખોમાં નોટરાઇઝ થવા માંડ્યા છે. આવાં એગ્રીમેન્ટો બનાવી આપનારાઓ રૂ. 25 થી 40 હજાર પારિશ્રમિક માગી રહ્યાં છે. અલબત્ત જૂની તારીખનાં આવા એગ્રીમેન્ટો ફોર્જરી અને ફેબ્રિકેશન ઑફ ફોલ્સએવીડન્સ-ઇન્ડિયન પીનલ કોડ હેઠળ અપરાધ બને છે. ખરા પુરાવામાં 2000 પૂર્વેની મતદાન યાદીમાં નામ, રેશનકાર્ડ, શાસકીય જનગણનાની યાદી, સ્લમનો ફોટો પાસ ઇત્યાદિનો સમાવેશ થાય છે. આ અંગેના ઘણાં અધિકારીઓ એફિડેવિટ પણ માગે છે પણ મોટા ભાગના બિલ્ડરો બહુમાળી ઝૂંપડાના પ્રોજેક્ટો લેવા તૈયાર નથી. તેઓ માત્ર ગ્રાઉન્ડ ફ્લોરવાળા ઝૂંપડાના નિવાસીને પાત્ર-એલિજિબલ ગણે છે. જેઓને એલિજિબલ નથી ગણતાં તેઓએ ડેપ્યુટી કલેક્ટર (સ્લમ/એવિએશન/ઇનક્રોચમેન્ટ ) પાસે સ્લમ એક્ટ હેઠળ અપીલ કરવાની હોય છે અથવા બોમ્બે હાઇ કોર્ટની હાઇપાવર કમિટીને પિટિશન કરવાની રહે છે. ઘણાં સ્લમના ડેવલપરો ઝૂંપડાનિવાસીઓને ખાલી કરાવવા નોટિસો અપાવે છે. ખાલી પડેલી જગ્યામાં સ્લમડેવલપ કરવાને બદલે પોતાના હકનાં સેલેબલ ફ્લેટ બાંધી વેચી નાખે છે અને સ્લમનિવાસીઓને રખડાવે છે. ઝૂંપડાનિવાસીઓમાં આર્થિક ક્ષમતા નહીં હોવાથી અથવા ખર્ચ કરવાની ઇચ્છા નહીં હોવાથી ન્યાયાલયીન કાર્યવાહી વિના ન્યાયપ્રક્રિયાથી વંચિત રહે છે. સેવાભાવી નગરસેવકો વિધાયકો સહાયક થઇ શકે છે.